
Թալին համայնքի ավագանու քննարկմանը ներկայացվող որոշման նախագիծը մշակվել է Հայաստանի Հանրապետության հողային օրենսգրքի 56-րդ հոդվածի 5-րդ և 8-րդ մասերի, 66-րդ հոդվածի 1-ին մասի 5-րդ կետի և 2-րդ մասի, «Տեղական ինքնակառավարման մասին» Հայաստանի Հանրապետության օրենքի 18-րդ հոդվածի 1-ին մասի 21-րդ և 42-րդ կետերի և 35-րդ հոդվածի 1-ին մասի 16-րդ կետի հիման վրա՝ հաշվի առնելով համայնքի ղեկավարի առաջարկությունը և ներդրումային ծրագրի վերաբերյալ համապատասխան նախարարությունների դիրքորոշումները։
Իրավական ակտի ընդունման նպատակը և կարգավորման անհրաժեշտությունը․
Իրավական ակտի ընդունման նպատակն է ապահովել Թալին համայնքի Արտենի բնակավայրում «Արտին Գրինհաուս» սահմանափակ պատասխանատվությամբ ընկերության կողմից բազմաթռիչք ջերմատնային տնտեսության հիմնման ներդրումային ծրագրի իրականացումը՝ սահմանելով համայնքային հողամասերի օտարման, դրանց նպատակային օգտագործման և ընկերության պարտավորությունների կատարման պայմանները։
Ծրագիրը նախատեսվում է իրականացնել 26,2995 հա ընդհանուր մակերեսով տարածքում՝ կառուցելով և շահագործման հանձնելով 18 հա ընդհանուր մակերեսով բազմաթռիչք ջերմատնային տնտեսություն։ Ծրագրի համար նախատեսվում է ընկերությանն ուղղակի վաճառքի ձևով օտարել համայնքային սեփականություն հանդիսացող 14 հողամաս՝ 23,8995 հա ընդհանուր մակերեսով և 28 320 907,5 ՀՀ դրամ ընդհանուր կադաստրային արժեքով։
Կարգավորման անհրաժեշտությունը պայմանավորված է ծրագրին համայնքային օժանդակություն տրամադրելու և համայնքի գույքային շահերը պաշտպանելու պահանջով։ Նախագծով սահմանվում են առուվաճառքի և գրավի պայմանները, ներդրումների ու հողամասերի նպատակային օգտագործման պահանջները։ Ծրագրի իրականացման հնգամյա ժամկետը հաշվարկվում է առաջին շինարարության թույլտվության ստացման օրվանից։
Իրավական ակտի ընդունման կապակցությամբ այլ իրավական ակտերի ընդունման անհրաժեշտության մասին
Անհրաժեշտ կլինի ընդունել հողամասերի օտարման վերաբերյալ համայնքի ղեկավարի համապատասխան անհատական իրավական ակտերը, իսկ հողամասերի նպատակային կամ գործառնական նշանակության փոփոխության անհրաժեշտության դեպքում՝ համապատասխան որոշումները։ Նախագծի N 3 հավելվածով հաստատվող պայմաններով կնքվելու են առուվաճառքի և գրավի պայմանագրերը՝ ապահովելով դրանցից ծագող իրավունքների պետական գրանցումը։
Իրավական ակտի ընդունման կապակցությամբ բյուջեում եկամուտների և ծախսերի ավելացման կամ նվազեցման մասին
Հողամասերի վաճառքի արդյունքում նախատեսվում է համայնքի բյուջե մուտքագրել 28 320 907,5 ՀՀ դրամ՝ պայմանագրով սահմանվող վճարման կարգով և ժամկետներում։ Ներդրումային ծրագրի ֆինանսավորումը նախատեսվում է իրականացնել ընկերության կողմից։ Ներկայացված որոշման նախագծով համայնքի բյուջեից ծրագրի համաֆինանսավորում կամ այլ ուղղակի ծախս չի նախատեսվում։
Նախագծով առաջարկվող կարգավորումների բնույթն ու նպատակը եկամուտների և ծախսերի ավելացման կամ նվազեցման տեսանկյունից
Կարգավորումներն ուղղված են համայնքային եկամուտների ստացմանը և մասնավոր ներդրումներով արտադրական գործունեության զարգացմանը։ Ընկերության պարտավորությունների կատարումն ապահովելու և համայնքի գույքային շահերը պաշտպանելու նպատակով օտարվող հողամասերի նկատմամբ նախատեսվում է Թալին համայնքի օգտին առաջին հերթի գրավի իրավունքի գրանցում։
Սոցիալական ուղղություն
Ջերմատնային տնտեսության ստեղծումն ու շահագործումը կարող են նպաստել համայնքի բնակիչների զբաղվածության հնարավորությունների ընդլայնմանը և աշխատանքային եկամուտների ավելացմանը՝ տեղական աշխատուժի ներգրավման միջոցով։
Տնտեսական զարգացման ուղղություն
Ծրագրի իրականացումն ուղղված է համայնքում ջերմատնային արտադրության զարգացմանը, մասնավոր ներդրումների ներգրավմանը և գյուղատնտեսական արտադրանքի թողարկման հնարավորությունների ընդլայնմանը։ Ջերմատնային տնտեսության գործունեությունը կարող է լրացուցիչ պահանջարկ ձևավորել տեղական աշխատանքների, մատակարարումների և ծառայությունների նկատմամբ՝ նպաստելով համայնքի տնտեսական ակտիվությանը։
Իրավական ակտի կիրառման դեպքում ակնկալվող արդյունքները
• ներդրումային ծրագրի իրականացում և 18 հա ընդհանուր մակերեսով բազմաթռիչք ջերմատնային տնտեսության կառուցում ու օրենսդրությամբ սահմանված կարգով շահագործման հանձնում,
• համայնքային սեփականություն հանդիսացող 23,8995 հա ընդհանուր մակերեսով հողամասերի օտարում ծրագրի իրականացման նպատակով,
• հողամասերի վաճառքից համայնքի բյուջե 28 320 907,5 ՀՀ դրամի մուտքի ապահովում,
• ընկերության ներդրումային պարտավորությունների և հողամասերի նպատակային օգտագործման պայմանների ամրագրում,
• համայնքի գույքային շահերի պաշտպանության ապահովում՝ գրավի և պայմանագրային պատասխանատվության նախատեսված միջոցներով


